Burg Gräfenstein

Die Burch Gräfestää is e Burchruin zwä Killomeder eschtlich vum Derfel Merzalwe im rhoilond-pälzische Londkreis Siedweschtpalz. Die Felseburch laid im Pälzerwald un es werd efders Merzalwer Schloss dezu gesaat. Sie lieschd uff eem 12 Meder hohe Bladoo unn de Felsehichel, uff demm se gebaud wor is, laid 447 Meeder iwwer Normalnull.

 Gschischd 
Die Bursch isses erschdemol 1237 inner Dälungsurkund vum Grafe vun Laininge erwänd worre. Die zendrale Ålaag mim Palas unm Bärschfried schdammd wahrschains ausm 12. Johrhunnerd, de Schdauferzaid.

1317 iss die Burch in de Besidz vun de Saidelinie Leiningen-Dabsburg kumme. 1367 iss an Kurferschd Ruprecht I. vun de Palz verkaaft worre, bis uff e achdel, des ma behall hat. Dorsch Hairad im Johr 1421 iss die Burch an die Grafe vun Leiningen-Hardenburg gelångd. Die hawwe vor allem die Unnerburch erwaidad.

Es erschde mol is die Burch im Johr 1525 im daitsche Bauankriech zerschderd worre. 1535 iss sie wida uffgebaud worre unn hot ab 1540 dem Palzgraf Ruprecht vun Palz-Veldenz als Wohnsidz gediend, der se in däm Johr vum Palzgraf Johonn vun Simmern kaaf hat. Ruprecht war 1506 in Zwääbrigge uff die Welt komm, hat uffem Gräfeschdää die Reformatiòn ingefiehrt un is om 28. Juli 1544 do aa geschdorb.

Deno isses hi- un hergong mit de Besitzvahältnisse, bis die Burch un die Derfer drumerum 1570 in de Besitz vun de Markgrafe vun Bade-Bade bzw. Bade-Durlach komm is.

Im Draißischjähriche Kriech 1635 iss die Burch dorsch en Brånd zur Ruin worre. Die Kaiserlische, wo drin ihr Quardier uffgeschla hon, ware wohl e bissel dabbisch, un so schdeht zu läse: Durch „Ohnvorsichtigkeit der kayserlichen Parrtheyen, so darin Posto gefasst“. Deno hat ma de Gräfeschdää nimmi uffgebaut.

Haid iss die Wehrålach reschd gud erhalde. Erschde Sischerungsmaßnahme henn 1909/10 unn 1936/37 schdaddgfunne. Vun 1978 bis 1986 iss die Ruin vum Lond Rhoilond-Palz uffwendisch renovierd worn.

 Ålach


Die Burch Gräfeschdä is änni vun de wichtischte stauferzeitliche Burchålache in Rhoilond-Palz. Sie is ungefähr 80 Meder long un 60 Meder bräd.

 Berchfried 

De Gräfeschdää is die änzisch Burch in Deitschlond mit äm siwweeckische Berchfried. Denne kommer aa heit noch iwwer e engi Wendeltrepp beschteie. Do drinn isses ziemlich finschder, vor allem uf de unnerschde Schdufe, un ma muss sich e Weilche on die Dunkelheit gewähne, bis ma was sieht, odder e Daschelomb mitnämme.

Die Form vum Turm ergäbt sich aus de Kombination vun äm Achteck (wie bei de Burch Steinsberch) mit äm Dreieck. Bei äm fünfeckische Turm dut ma e dreieckischi Spitz em quadratische Grundriss uf de Ågriffsseit dezu, um Geschosse abzulenke. Des is do gonz ähnlich, awwer do hat ma äfach zwä Schenkel vum Achteck zu ännrer Spitz verlängert, un weil die Turmseide denäwe domit die selbe Fluchte hon wie die zusätzlich Spitz, vaschwinne zwä Ecke un ma hat nur noch siwwe. Des guckt ma sich om beschde uffem Grundriss å.

Intresonnterweis hat de Gräfeschdää gar kä ausgeschbrochni Ågriffsseit, weil'se uff äm drumerum steil abfallende Berchkegel leit. So hat des Gonze mä Symbolcharakder, der in de Wehrbauarchitektur vum Hochmiddelalder minneschens genauso wichdisch war wie die eichentlich Funktiòn.

De ewenerdisch Ingong in de Turm is aus jingerer Zeit: Urschbringlich hat ma e Läder nuffschdeie misse, bis ma zu de Dier komm is.

 Owwerburch 

Um de Berchfried leht sich e Mondelmauer, die finf Seide vun äm Achteck umfasst, des wä'e de Geländebeschaffenheit e bissel schäpp is. Die Außemauer vun de Owwerburch beschdeht, wie schunn de Berchfried, auße komplett aus Buckelquader. De Zugang war e Holztrepp, wo heit ännie aus Schdä is. Es Dor on dere Schdell is nät erhall geblibb. Im nördliche Däl vun de Owwerburch leit de stauferzeitliche Palas, dem soi Mauerwerk noch fascht gonz bis uff Traufheh erhall is. Im Grundriss nehert er sich äm spitze Dreieck å. Soi Fenschder sin im Schbetmiddelalder nei gemacht wor, awwer im Owwergeschoß vum Außebau sieht ma noch romånische Fenschderbe'e. Uf de Owwerburch is a e in de Fels gemäßeldie Zischdern zu siehe.

Im Schbedmittelalter is uf de Owwerburch noch e Abortturm un im 16. Johrhunnert e Treppeturm gebaut wor. Im Palas is außer de Fenschder nix mä gemacht wor.

 Unnerburch 

Die unner Burch, die sich ringfermisch um de Felssockel vun de Owwerburch leht, geht zuminneschd im siedliche un weschdliche Abschnitt uff die schbet Schdauferzeit zurick. Die Form vun äm unrechelmäßische Polygon werd uf de vermointlich Ågriffsseit nochmols wiederholt, so dass sich e dreifachi Schdaffelung vun Ringmauer, Mondelmauer un Berchfried ergäbbt. Entschbrechend sin die siedliche Däle vun de Unnerburch korz no de Owwerburch um 1250 entschdonn. De nerdliche Däl mit Zwingerålach dirft erschd im 15. Johrhunnert dezu gebaut wor sinn.

Zwä klänne Rundtirm mit Schießscharte fa Hondfeierwaffe hon de Zugong on de Nordoschdseit vun de Unnerburch geschitzt. In de Infahrt sieht ma noch originale Schdäbladde mit Fahrzeuchrille. Inne on de Ringmauer vun de siedlich Unnerburch ware zwägeschossische Gebäude ågelähnt. Vier Komine un sechs Aborterker sin noch zu erkenne. Dodro sieht ma, dass uf de Burch e greßerie Besatzung schdationiert war.

 Literadur 
 Marco Bollheimer: Felsenburgen im Burgenparadies Wasgau–Nordvogesen, 3. Ufflach, Selbstverlach, Karlsruh, 2011, ISBN 978-3-9814506-0-6, Seide 56 f.
 Alexander Thon (Hrsg.): … wie eine gebannte, unnahbare Zauberburg. Burgen in der Südpfalz. 2. Auflage. Schnell & Steiner, Regensburch 2005, ISBN 3-7954-1570-5, S. 58–63.
 Jürgen Keddigkeit: Gräfenstein, in: Pfälzisches Burgenlexikon, Band 2, hrsg. vun Jürgen Keddigkeit, Alexander Thon, Rolf Übel: Beiträge zur pfälzischen Geschichte 12.2. Lautre 2002, S. 199-223, ISBN 3-927754-48-X

 Weblinks 

 Auszug aus'em pälzische Burchelexikon
 Bilder vun Burch Gräfeschdää uff Burgenparadies.de
 Rekonstruktionszeichnung vun Wolfgang Braun

Category: Pälzer un Kurpälzer Burge un Schlesser